ล็อกซเล่ย์ลุยอุทธรณ์ขอทำหวยออนไลน์
ล็อกซเล่ย์เดินหน้าอุทธรณ์ขอทำหวยออนไลน์ แก้ปัญหาหวยใต้ดินและสลากขายเกินราคา
29 มิ.ย. 2561

ล็อกซเล่ย์เดินหน้าอุทธรณ์ขอทำหวยออนไลน์ แก้ปัญหาหวยใต้ดินและสลากขายเกินราคา
นายพิเศษ  ดิศวัฒน์ กรรมการผู้จัดการ และประธานเจ้าหน้าที่บริหาร บริษัท ล็อกซเล่ย์ จีเท็ค เทคโนโลยี จำกัด (LGT) กล่าวว่า บริษัทจะดำเนินการยื่นอุทธรณ์กับศาลปกครองสูงสุด ขอให้บริษัทดำเนินการบริการทำเกมสลาก หรือ หวยออน์ไลน์ได้ตามที่ทำสัญญาไว้กับสำนักงานสลากกินแบ่งรัฐบาลตั้งแต่ปี 2548 หลังจากศาลปกครองกลางได้มีคำพิพากษากรณีสัญญาจ้างบริการระบบเกมสลาก เมื่อวันที่ 28 มิ.ย. 2561 โดยสั่งให้สำนักงานสลากกินแบ่งรัฐบาล จ่ายค่าชดเชยความเสียหายให้แก่บริษัท ล็อกซเล่ย์ จีเท็ค เทคโนโลยี จำกัด (LGT) จำนวน 945 ล้านบาท บวกดอกเบี้ย 7.5%  เนื่องจากไม่ยอมทำตามสัญญา
นอกจากนี้ ในการยื่นอุทธรณ์บริษัทจะขอให้สำนักงานสลากชดเชยความเสียหายที่บริษัทได้มีการลงทุนจริงไปแล้ว 3,200 ล้านบาท หากคิดดอกเบี้ยจนถึงวันนี้เป็นความเสียหายกว่า 6,000 ล้านบาท ซึ่งสูงกว่าที่ศาลสั่งให้ชดเชยในครั้งนี้อยู่มาก ยังไรก็ตามการเรียกร้องค่าชดเชยเป็นเรื่องรองจากการขอให้บริษัทได้ทำหวยออนไลน์
นายพิเศษ กล่าวว่า บริษัท LGTมีความตั้งใจดำเนินการบริการหวยออน์ไลน์ เพราะสามารถแก้ปัญหาหวยใต้ดิน และการขายสลากกินแบ่งรัฐบาลที่ขายเกินราคาอยู่ในปัจจุบัน ประชาชนจะได้ไม่ต้องซื้อสลากเกินราคาอีกต่อไป จึงเชื่อว่าสำนักงานสลากฯ จะเล็งเห็นถึงประโยชน์ต่างๆ ดังกล่าว และยึดมั่นในการรักษาผลประโยชน์ของประชาชนและดำเนินการตามสัญญาที่ทำไว้
"ที่ผ่านมาตั้งแต่มีการฟ้องในปี 2554 บริษัทไม่เคยหารือกับทางสำนักงานสลาก จึงไม่สามารถบอกได้ว่า หากสำนักงานสลากให้บริษัททำหวยออนไลน์ตามสัญญา แล้วบริษัทจะยกฟ้องให้หรือไม่ ซึ่งเป็นเรื่องที่ยังไม่เกิดและให้ความเห็นไม่ได้ " นายพิเศษ  กล่าว
นายพิเศษ  กล่าวว่า ที่ผ่านมาบริษัทฯ ได้ปฎิบัติตามสัญญาที่ทำไว้กับสำนักงานสลากฯ ทั้งการทำระบบหวยออนไลน์ ซึ่งสามารถทำได้ถึง 5 เกม เช่น การขายสลากเลิกท้าย 2 และ 3 ตัว เป็นต้น มีการติดตั้งเครื่องจำหน่ายหวยออนไลน์กับตัวแทนที่สำนักงานสลากอนุมัติจำนวน 6,000 เครื่อง แต่ทางสำนักงานสลากกลับไม่สามารถทำให้เกิดการขายหวยออนไลน์ได้ โดยอ้างเรื่องศีลธรรมบ้าง ปัญหาเรื่องอื่นๆ บ้าง ทั้งๆ ที่กฎหมายของสำนักงานสลากฯ ทั้งเก่าและใหม่ที่ดำเนินการสามารถทำให้ทำได้ จึงทำให้เกิดผลเสียหายกับบริษัท
อย่างไรก็ตาม บริษัทจะพยายามทุกวิถีทางเพื่อให้ดำเนินการโครงการนี้ต่อไปในอนาคต เพราะประเทศเพื่อนบ้านมีการจำหน่ายสลากออนไลน์กันเกือบทุกประเทศแล้ว แต่ละประเทศล้วนวิเคราะห์มาอย่างดีว่า มีข้อดีมากกว่าข้อเสีย สำหรับข้อเสียทุกประเทศต่างก็คิดวิธีการเยียวยาหรือแก้ไขไว้อย่างรอบคอบแล้ว จึงไม่ควรเป็นประเด็นที่มานั่งถกเถียงกันอีกว่าควรทำหรือไม่  นอกจากนี้ โพลต่างๆ ที่ทำกันในประเทศนับครั้งไม่ถ้วน ล้วนปรากฎผลว่าประชาชนต้องการให้มีโครงการดังกล่าวนี้